C 379/13

Publicarea unei comunicări privind aprobarea unei modificări standard a caietului de sarcini al unei denumiri din sectorul vitivinicol, menționată la articolul 17 alineatele (2) și (3) din Regulamentul delegat (UE) 2019/33 al Comisiei

(2019/C 379/08)

Prezenta comunicare este publicată în conformitate cu articolul 17 alineatul (5) din Regulamentul delegat (UE) 2019/33 al Comisiei (1).

COMUNICARE PRIVIND APROBAREA UNEI MODIFICĂRI STANDARD

„Condado de Huelva”

Număr de referință: PDO-ES-A1485-AM02

Data comunicării: 30.8.2019

DESCRIEREA ȘI MOTIVELE MODIFICĂRII APROBATE

1. Introducerea în caietul de sarcini a mențiunilor tradiționale „Fino” și „Oloroso”

Descriere și motive

DESCRIERE

Modificarea solicitată constă în introducerea în caietul de sarcini a mențiunilor tradiționale „Fino” și „Oloroso”, care descriu anumite vinuri învechite prin procese biologice și oxidative aferente sistemului „criaderas y soleras”, tradițional pentru arealul vinului „Condado de Huelva”.

Pentru a se referi la aceste două tipuri de vin, caietul de sarcini în vigoare folosește alte mențiuni („Pálido” și „Viejo”), însă mențiunile „Fino” și „Oloroso” apar în numeroase documente comerciale, de exemplu în liste de prețuri, pe etichete, în publicitate, în registre de cramă, în note de livrare și în facturi etc., deja de la sfârșitul secolului al XIX-lea și până în secolul al XX-lea, în anii ’60, și, datorită existenței acestor documente, utilizarea mențiunilor respective trebuie considerată tradițională. Această utilizare nu s-a pierdut în limbajul comun, iar mențiunile s-au păstrat până în zilele noastre, deși nu figurează în caietul de sarcini.

MOTIVE

Arealul „Condado de Huelva” este recunoscut pentru producția de vinuri de calitate excepțională, „Huelva” fiind înregistrată ca denumire de origine protejată în 1933, prin legea statutului viței-de-vie și al vinului, împreună cu alte denumiri de origine prestigioase din Andaluzia, precum „Jerez”, „Xerez” sau „Sherry”, „Málaga”, „Manzanilla-Sanlúcar de Barrameda”, „Montilla” și „Moriles”. În 1962 a fost instituit consiliul de reglementare (Consejo Regulador), iar prin Ordinul din 27 decembrie 1963 a fost aprobat primul regulament referitor la denumirea de origine, la articolul 3 fiind enumerate vinurile cu denumire de origine protejată, între care erau incluse vinurile „Finos” și „Olorosos”.

Ar trebui menționat faptul că istoria vitivinicolă a arealului „Condado de Huelva” este mult mai veche, originile culturale ale producției de vin datând de dinainte de vremea romanilor, fiind descoperite amfore utilizate pentru transportul și păstrarea vinurilor în coloniile feniciene.

Din arhivele localităților Villalba del Alcor și Manzanilla rezultă că, deja în secolul al XVIII-lea, vinul din regiune era transportat în butoaie încărcate în care până la râul Tinto, de unde era încărcat pe barje de mari dimensiuni și dus până la portul Moguer, iar de acolo până în localitățile din provincia „soră”, Cadiz, printre altele, date fiind caracteristicile similare ale vinurilor tradiționale produse în sudul peninsulei.

De-a lungul secolelor al XIX-lea și al XX-lea, producția acestor tipuri de vin a fost foarte răspândită în rândul cramelor din arealul „Condado de Huelva”, fapt demonstrat, după cum s-a menționat mai sus, de listele de prețuri, de notele de livrare, de facturi, de registrele de cramă și inclusiv de etichetele vinurilor, pentru care există zeci de exemple.

Aceste mențiuni tradiționale au încetat a mai fi folosite ca urmare a unui recurs al mai multor organisme împotriva Ordinului din 27 decembrie 1963, extins la 30 aprilie 1964, în ceea ce privește aprobarea regulamentului referitor la DOP „Huelva” și la consiliul său de reglementare, acesta din urmă neprezentându-se din cauza lipsei de resurse financiare.

Recursul menționat a fost introdus pe baza legislației în vigoare la momentul respectiv. Consiliul de reglementare al DOP „Condado de Huelva” consideră că legislația actuală în vigoare a Uniunii Europene îi dă posibilitatea de a-și apăra dreptul de utilizare a acestor mențiuni tradiționale în temeiul articolului 27 din Regulamentul delegat (UE) 2019/33 al Comisiei din 17 octombrie 2018 de completare a Regulamentului (UE) nr. 1308/2013.

DOCUMENT UNIC

1. Denumirea produsului

Condado de Huelva

2. Tipul de indicație geografică

DOP – denumire de origine protejată

3. Categoriile de produse vitivinicole

1. Vin

3. Vin licoros

4. Descrierea vinului (vinurilor)

Vin alb

În funcție de procesul de producție, de conținutul de zahăr și de învechire, vinurile albe pot fi clasificate ca „Jóvenes”, „Tradicionales” și „Condado de Huelva”. Culoarea variază de la galben-pai strălucitor cu note verzui la galben mai intens. Sunt vinuri lejere și intense în gură, cu arome de fructe uscate și de ierburi sălbatice.

Caracteristici analitice generale Tăria alcoolică totală maximă în volume (în % vol.) Tăria alcoolică dobândită minimă în volume (în % vol.) 10 Aciditatea totală minimă Aciditatea volatilă maximă (în miliechivalenți per litru) Conținutul total maxim de dioxid de sulf (în miligrame per litru)

Vin roșu

În funcție de durata și de metoda de învechire, aceste vinuri sunt clasificate ca „Joven”, „Roble” și „Crianza”.

Sunt vinuri de culoare cireșie cu reflexe grena și prezintă un complex aromatic puternic și elegant. Sunt aromate și concentrate în gură.

Caracteristici analitice generale Tăria alcoolică totală maximă în volume (în % vol.) Tăria alcoolică dobândită minimă în volume (în % vol.) 11 Aciditatea totală minimă Aciditatea volatilă maximă (în miliechivalenți per litru) Conținutul total maxim de dioxid de sulf (în miligrame per litru)

Vin roșu „Reserva” și „Gran Reserva”

În funcție de durata și de metoda de învechire, aceste vinuri sunt clasificate ca:

„Reserva”: culoare cireșie. Aromă puternică, de mirodenii. Aromat și puternic în gură.

„Gran Reserva”: culoare cireșiu închis. Aromă minerală, complexă și elegantă. Aromat, cărnos și puternic în gură.

Caracteristici analitice generale Tăria alcoolică totală maximă în volume (în % vol.) Tăria alcoolică dobândită minimă în volume (în % vol.) 12 Aciditatea totală minimă Aciditatea volatilă maximă (în miliechivalenți per litru) Conținutul total maxim de dioxid de sulf (în miligrame per litru)

Vin licoros

În funcție de sistemul de învechire, care poate fi dinamic („criaderas y soleras”) sau static („añadas”), de durata învechirii și de conținutul de zaharuri, vinurile licoroase sunt clasificate ca „Generosos”, „Generosos de Licor” și „De licor dulces” (inclusiv mistelele). Vinurile „Generosos” sunt seci, obținute prin tratamente bazate pe procese biologice sau oxidative, culoarea lor variază de la galben pal la mahon închis, aroma lor este înțepătoare și salină, cu note foarte puternice de fructe uscate, și sunt persistente în gură. Vinurile „Los Generosos de Licor” variază de la seci la dulci și de la lejere la foarte dense, culoarea lor variază de la galben pal la mahon, iar aromele sunt de fructe și de caramel prăjit, variind de la sec la dulce și onctuos. Mistelele, de culoare închisă, au arome de fructe macerate și sunt cremoase în gură.

Caracteristici analitice generale Tăria alcoolică totală maximă în volume (în % vol.) Tăria alcoolică dobândită minimă în volume (în % vol.) 15 Aciditatea totală minimă Aciditatea volatilă maximă (în miliechivalenți per litru) Conținutul total maxim de dioxid de sulf (în miligrame per litru)

Vin licoros „Condado Viejo” sau „Oloroso”

Vin licoros din soiuri albe, cu o culoare ce variază de la chihlimbariu la mahon. Aromă puternică ce amintește de migdale prăjite. Amar și concentrat în gură, foarte intens.

Caracteristici analitice generale Tăria alcoolică totală maximă în volume (în % vol.) Tăria alcoolică dobândită minimă în volume (în % vol.) 17 Aciditatea totală minimă Aciditatea volatilă maximă (în miliechivalenți per litru) Conținutul total maxim de dioxid de sulf (în miligrame per litru)

5. Practici vitivinicole

(a) Practici oenologice esențiale

Practică oenologică specifică

Arealul de producție este zona geografică în care se află plantațiile viticole înregistrate, caracterizate de soluri din tipurile „Albarizas”, „Arenas” și „Barros”. După vinificare, produsul poate fi supus unei învechiri prin procese biologice și oxidative fie printr-un sistem dinamic numit „criaderas y soleras”, fie printr-un sistem static numit „añadas”.

În timpul învechirii biologice sub un nivel de „flor”, se formează o pojghiță sau o peliculă de drojdii care plutește la suprafața expusă a vinului. În timpul învechirii oxidative, vinurile se învechesc grație acțiunii oxigenului. O altă practică este „cabeceo”, care constă în amestecarea sau combinarea unor vinuri diferite sau a vinurilor respective cu produse complementare.

Restricție relevantă privind producerea vinurilor

Pentru extragerea mustului, presiunea trebuie aplicată în așa fel încât să nu se obțină un randament de peste 70 de litri de must per 100 kg de struguri. În producția de Pedro Ximénez și Moscatel se pot utiliza must concentrat și vin sec din soiurile Zalema, Palomino Fino, Listán și Garrido Fino, cu condiția ca, împreună, acestea să nu constituie mai mult de 30 % din totalul produsului final și ca vinul sec obținut din aceste soiuri să nu constituie peste 15 % din produsul total. În procesul de învechire se utilizează butoaie și/sau barice cu o capacitate maximă de 650 de litri în cazul vinurilor albe și de 330 de litri în cazul vinurilor roșii.

Practica de cultivare

Practicile de cultivare respectă în orice moment mediul natural și, mai ales, evită contaminarea apei și a solului. Densitatea de plantare este de minimum 1 950 de butași/ha și de maximum 4 000 de butași/ha. Conducerea poate fi în forme libere, în stil „gobelet” și/sau cu sprijin, de tip „Guyot” simplu și/sau dublu sau în cordon. Dacă se dorește înscrierea în registrul consiliului de reglementare a unor plantații mixte, trebuie să existe o separare absolută, la momentul recoltării, între diferitele soiuri cultivate.

(b) Producții maxime

12 000 de kilograme de struguri la hectar

6. AREALUL GEOGRAFIC DELIMITAT

Arealul de producție cuprinde localitățile Almonte, Beas, Bollullos Par del Condado, Bonares, Chucena, Gibraleón, Hinojos, La Palma del Condado, Lucena del Puerto, Manzanilla, Moguer, Niebla, Palos de la Frontera, Rociana del Condado, San Juan del Puerto, Trigueros, Villalba del Alcor și Villarrasa, toate din provincia Huelva.

Arealul în care se desfășoară vinificația și învechirea este constituit din localitățile Almonte, Bollullos Par del Condado, Chucena, Gibraleón, La Palma del Condado, Manzanilla, Moguer, Rociana del Condado, San Juan del Puerto și Villalba del Alcor.

7. Soiul (soiurile) principal(e) de struguri de vin

CABERNET SAUVIGNON

LISTAN DEL CONDADO

ZALEMA

TEMPRANILLO

SYRAH

SAUVIGNON BLANC

PEDRO XIMENEZ

PALOMINO FINO

MOSCATEL DE ALEJANDRÍA

MERLOT

GARRIDO FINO

COLOMBARD

8. Descrierea legăturii (legăturilor)

Legătură

Această DOP corespunde depresiunii Guadalquivir, arealul ei fiind format din terenuri plane sau ușor ondulate. Clima este mediteraneeană, dar deschiderea spre Atlantic, facilitată de relief, aduce influențe oceanice, care, împreună cu apropierea de Parcul Național Doñana și cu priceperea tradițională ce caracterizează arealul, se reflectă în stilul vinurilor. Vinurile licoroase, printre care vinurile „Generosos”, sunt învechite prin aplicarea sistemului tradițional „criaderas y soleras” și a unui sistem static în care manipularea butoaielor și/sau a baricelor de stejar este esențială pentru calitatea vinurilor. Structura și gestionarea cramei mențin microclima optimă pentru învechire.

9. Alte condiții esențiale (ambalarea, etichetarea, alte cerințe)

Cadrul juridic:

În legislația națională

Tipul condiției suplimentare:

Dispoziții suplimentare privind etichetarea

Descrierea condiției:

Pe etichetă trebuie să figureze în mod distinctiv denumirea de origine protejată (DOP) „Condado de Huelva”. Înainte de punerea în circulație, etichetele trebuie să fie verificate de consiliul de reglementare în scopul asigurării respectării caietului de sarcini al acestui produs. Indiferent de ambalajele – conforme cu legislația în vigoare – în care este expediat vinul în vederea consumului, acestea trebuie să poarte un sigiliu de garanție și o etichetă sau o contraetichetă numerotată eliberată de consiliul de reglementare. Este facultativă indicarea unității de nivel superior „Andalucía”.

Link către caietul de sarcini

https://juntadeandalucia.es/export/drupaljda/PC_Condado_modificado.pdf

(1) JO L 9, 11.1.2019, p. 2.